62022TO0530(02)_RES
Apvienotās lietas no T‑530/22 līdz T‑533/22
Magistrats européens pour la démocratie et les libertés (Medel)
International Association of Judges
Association of European Administrative Judges
Stichting Rechters voor Rechters
pret
Eiropas Savienības Padomi
Vispārējās tiesas (virspalāta) 2024. gada 4. jūnija rīkojums
Atcelšanas prasība – Eiropas Parlamenta un Padomes Regula (ES) 2021/241 – Padomes Īstenošanas lēmums (2022. gada 17. jūnijs) par Polijas atveseļošanas un noturības plāna novērtējuma apstiprināšanu – Tieša skāruma neesamība – Nepieņemamība
Atcelšanas prasība – Fiziskas vai juridiskas personas – Tiesību akti, kas šīs personas skar tieši un individuāli – Apvienības celta prasība – Pieņemamība – Kritēriji
(LESD 263. panta ceturtā daļa)
(skat. 40. punktu)
Atcelšanas prasība – Fiziskas vai juridiskas personas – Tiesību akti, kas šīs personas skar tieši un individuāli – Profesionālas apvienības, kas aizstāv un pārstāv savu biedru intereses, prasība – Tiešs skārums – Kritēriji – Apvienības, kas pārstāv savu biedru, kuri paši ir tiesīgi celt prasību, intereses – Tiešas saiknes starp apstrīdēto tiesību aktu un tā ietekmi uz personām, kuras pārstāv apvienības prasītājas, neesamība – Nepieņemamība
(LESD 263. panta ceturtā daļa)
(skat. 62.–89., 93., 109. punktu)
Atcelšanas prasība – Fiziskas vai juridiskas personas – Tiesību akti, kas šīs personas skar tieši un individuāli – Tiešs skārums – Kritēriji – Iespēja apstrīdēt pieņemamības nosacījumus, atsaucoties uz tiesībām uz efektīvu tiesību aizsardzību tiesā – Neesamība – Iespēja mīkstināt pieņemamības nosacījumus, lai pēc iespējas ātrāk novērstu dalībvalsts pārkāpumus saistībā ar tiesiskuma krīzi – Neesamība
(LES 2. pants un 19. panta 1. punkta otrā daļa; LESD 263. panta ceturtā daļa un 266. pants; Eiropas Savienības Pamattiesību hartas 47. pants)
(skat. 113.–115., 117., 118. punktu)
Rezumējums
Vispārējā tiesa, lemjot virspalātā, noraida kā nepieņemamas četru tiesnešu apvienību (
1
) celtās prasības par Padomes lēmuma par Polijas Republikas atveseļošanas un noturības plāna novērtējuma apstiprināšanu (
2
) atcelšanu.
Prasītājas ir apvienības, kuras starptautiskā līmenī pārstāv tiesnešus un kuru biedri parasti ir valstu profesionālās apvienības, tostarp Polijas tiesnešu apvienības.
2021. gada 12. februārī Eiropas Parlaments un Eiropas Savienības Padome pieņēma Regulu 2021/241, ar ko izveido Atveseļošanas un noturības mehānismu (turpmāk tekstā – “mehānisms”) (
3
). Saskaņā ar šo mehānismu dalībvalstīm var piešķirt līdzekļus finanšu iemaksas veidā, ko veido neatmaksājams finansiāls atbalsts vai aizdevums.
Apstrīdētajā lēmumā Padome apstiprināja Polijas Republikas atveseļošanas un noturības plāna novērtējumu un lēmuma pielikumā noteica starpposma rādītājus un mērķrādītājus, kas jāsasniedz šai dalībvalstij, lai varētu tikt piešķirtas finanšu iemaksas, kas tai darītas pieejamas apstrīdētajā lēmumā. Šā pielikuma pirmā daļa ietver tostarp pasākumus saistībā ar tiesu reformu Polijā, kas precizēti starpposma rādītājos F1G, F2G un F3G (
4
). Prasītājas ir apstrīdējušas šo apstrīdēto lēmumu, ciktāl šie starpposma rādītāji neatbilstot Savienības tiesībām.
Rīkojumā Vispārējā tiesa apmierina iebildi par nepieņemamību, ko Padome izvirzījusi atbilstoši Vispārējās tiesas Reglamenta 130. panta 1. punktam, un līdz ar to noraida prasītāju prasības.
Vispārējās tiesas vērtējums
Iesākumā Vispārējā tiesa norāda, ka, tā kā apstrīdētais lēmums ir adresēts Polijas Republikai, tad prasību pieņemamība jāpārbauda saistībā ar LESD 263. panta ceturtās daļas teikuma otro un trešo daļu, kurās ir prasīts tiešs skārums (
5
).
Vispārējā tiesa vispirms analizē prasītāju prasību pieņemamību, ja tās rīkojas pašas savā vārdā.
Šajā sakarā Vispārējā tiesa secina, ka neviena tiesību norma saistībā ar šo mehānismu nav piešķīrusi prasītājām šādu procesuālu iespēju. Tāpat arī fakts, ka tās regulāri darbojas kā sarunu partneres ar Eiropas iestādēm jautājumā par tiesu neatkarību nepamato viņu locus standi.
Pēc tam Vispārējā tiesa pārbauda prasītāju prasību pieņemamību, ja tās rīkojas savu biedru, kuru intereses tās aizstāv, vārdā.
Šajā sakarā prasītājas nošķir trīs tiesnešu grupas, proti, tostarp Polijas tiesnešus, uz kuriem attiecas Disciplinārlietu palātas lēmumi un kurus tieši skartu starpposma rādītājos F2G un F3G paredzētā pārskatīšanas procedūra, visus Polijas tiesnešus, kurus tieši skartu šī pārskatīšanas procedūra, kā arī starpposma rādītājs F1G un visus citus Eiropas tiesnešus, kurus arī tieši skartu šie starpposma rādītāji.
Attiecībā uz pirmās grupas tiesnešiem Vispārējā tiesa pārbauda, pirmkārt, apstrīdētā lēmuma būtību, ko tā vērtē, ņemot vērā šā lēmuma saturu un kontekstu.
Tā secina, ka apstrīdētais lēmums finanšu iemaksas maksājumu pakārto nosacījumu ievērošanai, proti, atveseļošanas un noturības plānu, kurus novērtē Eiropas Komisija un apstiprina Padome, īstenošanai, tostarp starpposma rādītāju un mērķrādītāju, kas ir progresa reformas īstenošanā starpposma rādītāji, izpildei. Tā kā starpposma rādītājiem F1G, F2G un F3G piemīt budžeta savstarpējas atbilstības raksturs, jo to īstenošana ir nosacījums finansējumam saskaņā ar šo mehānismu, tie atspoguļo saikni starp tiesiskuma vērtības ievērošanu, no vienas puses, un Savienības budžeta pareizu izpildi atbilstoši pareizai finanšu pārvaldībai, kā arī Savienības finanšu interešu aizsardzībai, no otras puses.
Taču Padome, nosakot šos starpposma rādītājus, nav centusies aizvietot normas par tiesiskuma vērtību vai efektīvu tiesību aizsardzību tiesā, kā tās izskaidrotas Tiesas judikatūrā. No tā izriet, ka Padome, tos izstrādājot, nav vēlējusies atļaut Polijas Republikai nepildīt Tiesas spriedumus, kuros konstatēts, ka Polija neesot ievērojusi tiesiskuma vērtību vai efektīvas tiesību aizsardzības tiesā principu.
Ņemot vērā šos apsvērumus, Vispārējā tiesa pārbauda, otrkārt, pirmās grupas tiesnešu tiešu skārumu ar apstrīdēto lēmumu saistībā ar starpposma rādītāju F2G. Tā norāda, ka, lai tiesneši, kurus skar Disciplinārlietu palātas lēmumi, būtu tieši skarti, jāpastāv tiešai saiknei starp apstrīdēto lēmumu un tā ietekmi uz šiem tiesnešiem.
Šajā ziņā starpposma rādītājs F2G vienīgi izvirza nosacījumu, kas jāizpilda Polijas Republikai, lai tā varētu saņemt finansējumu. Apstrīdētā lēmuma sekas nebija tiesnešu, kurus skar Disciplinārlietu palātas lēmumi, pakļaušana šajā lēmumā paredzētajiem nosacījumiem, un tas arī nepadarīja tiem tieši piemērojamu kādu konkrētu noteikumu. Tādējādi Padome, paredzot starpposma rādītāju F2G, nav galīgi uzlikusi konkrētus pienākumus Polijas Republikai tās attiecībās ar tiesnešiem, kurus skar Disciplinārlietu palātas lēmumi, un tieša saikne nepastāv.
Līdz ar to pat pēc apstrīdētā lēmuma pieņemšanas tiesnešu, kurus skar Disciplinārlietu palātas lēmumi, stāvokli joprojām regulēja atbilstošās Polijas tiesību normas, kas piemērojamas viņu stāvoklim, kā arī Savienības tiesību normas un Tiesas spriedumi, jo šajā lēmumā noteiktais starpposma rādītājs F2G tieši nemaina šo tiesnešu tiesisko stāvokli tādā nozīmē, kādu prasa LESD 263. panta ceturtā daļa.
Attiecībā uz otrās grupas tiesnešiem Vispārējā tiesa secina, ka prasītājas nav pierādījušas pietiekami ciešas saiknes esamību starp visu Polijas tiesnešu stāvokli un starpposma rādītāju F1G. Kas attiecas uz trešās grupas tiesnešiem, Vispārējā tiesa arī noraida prasītāju argumentu, ka starpposma rādītāji F1G, F2G un F3G tieši skar visus citus Eiropas tiesnešus.
Tādējādi, tā kā tiesneši, kuru intereses aizstāv prasītājas, paši nav tiesīgi celt prasību, prasītājas neizpilda arī nosacījumus, lai to prasības būtu pieņemamas.
Visbeidzot, Vispārējā tiesa noraida prasītāju argumentu par pieņemamības nosacījumu mīkstināšanu. Šāda mīkstināšana būtu pretrunā gan LESD 263. panta ceturtajai daļai, gan Tiesas judikatūrai. Tādējādi tiesu sistēmas sistēmiskie trūkumi Polijā, uz kuriem atsaucas prasītājas, katrā ziņā nevar pamatot Vispārējās tiesas atkāpšanos no nosacījuma par tiešu skārumu, kas piemērojams fizisku vai juridisku personu celtām prasībām.
Vispārējā tiesa uzsver, ka šis secinājums neatceļ Polijas Republikas pienākumu, ko tai uzliek LES 19. panta 1. punkta otrā daļa un LESD 266. pants, iespējami ātri novērst Tiesas konstatētos pārkāpumus attiecībā uz tiesiskuma krīzi. Tāpat šis lēmums neietekmē arī dalībvalstu un Savienības iestāžu iespēju celt prasību pret visām Savienības iestāžu, struktūru, biroju un aģentūru pieņemtajām tiesību normām, kuru mērķis ir radīt saistošas tiesiskas sekas, kā arī neietekmē Komisijas rīcību, lai palīdzētu nodrošināt to prasību ievērošanu, kas izriet no Savienības normām tiesiskuma jomā.
(
1
)	Magistrats européens pour la démocratie et les libertés (Medel) lietā T‑530/22, International Association of Judges (IAJ) lietā T‑531/22, Association of European Administrative Judges (AEAJ) lietā T‑532/22 un Stichting Rechters voor Rechters lietā T‑533/22.
(
2
)	Padomes Īstenošanas lēmums (2022. gada 17. jūnijs) par Polijas atveseļošanas un noturības plāna novērtējuma apstiprināšanu, kas grozīts ar Padomes Īstenošanas lēmumu (2023. gada 8. decembris) (turpmāk tekstā – “apstrīdētais lēmums”).
(
3
)	Eiropas Parlamenta un Padomes Regula (ES) 2021/241 (2021. gada 12. februāris), ar ko izveido Atveseļošanas un noturības mehānismu (OV 2021, L 57, 17. lpp.).
(
4
)	Šie starpposma rādītāji, kuri ir progresa reformas īstenošanā rādītāji, uzliek pienākumu stiprināt Polijas tiesnešu neatkarību un objektivitāti (starpposma rādītājs F1G), garantēt, ka tiesnešiem, kurus skar Sąd Najwyższy (Augstākā tiesa, Polija) Izba Dyscyplinarna (Disciplinārlietu palāta) (turpmāk tekstā – “Disciplinārlietu palāta”) lēmumi, ir pieejama procedūra, kas ļauj pārskatīt minētās palātas lēmumus, kuri tos skar (starpposma rādītājs F2G), un raudzīties, lai starpposma rādītājā F2G minētās pārskatīšanas procedūras atbilstoši orientējošajam grafikam principā būtu pabeigtas 2023. gada ceturtajā ceturksnī (starpposma rādītājs F3G).
(
5
)	Saskaņā ar LESD 263. panta ceturto daļu jebkura fiziska vai juridiska persona ar pirmajā un otrajā daļā minētajiem nosacījumiem var celt prasību par tiesību aktu, kas adresēts šai personai vai kas viņu skar tieši un individuāli, un par reglamentējošu aktu, kas viņu skar tieši, bet nav saistīts ar īstenošanas pasākumiem.